정조 9년
正言金履翼疏曰。伏以。皇天默佑。祖宗垂隲。惟我王世子邸下。岐嶷天成。誕副神人之望。溫文日就。允協元良之德。又況震邸封冊之年。旣符英考御極之歲。雷肆橫經之日。又膺肅祖始講之期。環東土億萬載無疆之休。實基於此。天心可驗。民情胥忭。雖臣愚賤。自是化冶之一物。而實亦喬木之遺裔。故自在韋布。已切延頸之忱。及叨簪紳。倍增攢手之誠。仍竊伏念臣。姿本庸陋。百無肖似。家又零替。半生落拓。與世齟齬。殆甚墻壁之無依。隨分飮啄。自甘蓬竇之終老。則程臼餘套。徒作閒漫之業。而雲衢躐登。初無夢寐之想矣。不自意濫蒙洪造。遽竊巍科。恩榮所曁。衰門復光。冠冕是繼。親戚咸聳。臣於是至願遂矣。能事畢矣。只宜退守布素之本色。長頌天地之大德。以爲報效萬一之計矣。向者銓曹。許臣以淸選。今焉聖上。畀臣以言責。恩除荐降。召旨辱臨。臣誠惝怳驚懍。罔知攸措也。噫。臺閣爲任。作人主之耳目。而風采所及。動朝野之想望。則其爲重也。豈亶然哉。如是而上或不擇人而虛授。下或不量才而冒受。則其害立見。厥咎相蒙。今臣徒藉先庥。驟叨淸班。而若固有之。恬不愧焉。則鶴軒之誚。猶屬臣身。而繁纓之譏。將歸聖朝矣。反復以思。悚蹙曷旣。臣自祖先以來。惟國恩是荷。而及至臣身。亦極榮耀。則赴湯滔火。不足報。殫誠陳力。尤何敢辭。況今聖明御世。朝著寔淸。賢良承式。治具畢張。臣於是時。身値嘉會。跡忝侍從。則含恩供職。揆義爲當。且況臣早失嚴父。無所依仰。今逢聖主。猥荷拂拭。自此至死之年。所仰望而爲命者。只有我聖上耳。臣何忍循例飾讓。亦何敢甘心逋命。以自外於天地父母之前哉。第臣謭劣。旣如右所陳。顧臣職名。又如是不輕。則終不敢貪榮而冒據。玆未免違召而煩慁。伏乞聖明。俯諒由中之懇。亟遞分外之銜。仍命有司之臣治臣慢蹇之罪。千萬幸甚。臣於丐免之章。宜無贅陳之說。而憂愛之誠。自切於立身之初。沐浴之討。莫已於秉彝之性。玆敢略附愚見。伏願少垂睿察焉。嗚呼。我東方治忽之機。旣係我殿下。而貽燕之謨。又在我邸下。則今日之務。孰有急於聖學之加勉而儲嗣之善誨也哉。臣竊謂聖學之目。其大有二。曰務實工。曰祛侈風。夫帝王之學。與匹庶有異。操觚弄墨。尋章摘句。匹庶之學也。精一執中。修己治人。帝王之學也。臣窮伏見我殿下政尙右文。志切崇儒。彬郁之治。遠軼于周。振作之效。近邁於唐。而第聞三晝晉接之時。或忽窮理盡性之方。隻日臨講之際。未究論道出治之本。苟如是則雖使聖經賢傳。日陳於前。顧何益於爲學。又何補於做理哉。伏願殿下。講書則以開心明目爲本。臨文則以身體力行爲主。勿從事於章句之末。必於義理上箚脚。勿留心於藻華之間。而必於政治際體驗。則堯之安安。舜之孶孶。湯之慄慄。文之翼翼。可與匹美。而道積之效。德修之益。可指日而收用矣。曷不休哉。噫。從古興亡之判。專係儉奢之分。此則不待愚言。想必已軫睿念。而夫何近年以來。漸致侈風之盛。第宅之過制。婚喪之濫費。已成痼弊。猝難痛革。而雖以服食之末言之。芬華者見推於人。素樸者被擯於俗。故軍門將校。非駿駒華鞍。則不敢以供仕。各司輿儓。無鮮衣新冠。則不得以呈身。甚至廊廟尊顯之官。臺閣侍從之臣。苟有弊蘊敗裳。則必皆瞿然而顧曰。得無不可於從宦否。轉相慕效。不念傾貲而破家。互爲務勝。必欲隨衆而諧俗。乃至一身之衣而衣十婦之織。一口之食而食數夫之耕。若是而民生安得不饑困。物貨安得不踊貴乎。臣竊觀我殿下。無苑囿臺池之踰其制。無服食器用之過于度。則是固人心不淑。侈習自長之過。而第未聞我殿下立法而痛禁之。嚴辭而峻斥之。如是而尙何望侈風之祛而儉俗之成乎。嗚呼。我殿下臨御以來。革弊是先。凡係病民之政。無微不察。若夫化俗之方。微事不擧。而獨於祛奢之道。尙欠用力之效。則其爲德化之累。實非尋常之比。伏願殿下。慕夏后菲衣之德。而克儉于家。法虞帝抵璧之風。而躬先于上。則效捷影從。化溢風行。而俗尙之丕慶。財用之有裕。在此一擧耳。曷不韙哉。臣竊謂敎儲之務。其急有二。曰早敎諭。曰擇師傅。何謂早敎諭也。今夫閭閻小民之生子也。亦必立師。敎導之爲先焉。則況我元良。將以托萬年惟休之基。將以作八域生民之主乎。是宜有以善敎而敎又不可不早也。今我貳極。天姿令睿。德器溫厚。四端之善。已可見矣。七情之正。久已具矣。及此物慾未萌之前。良能自見之初。以殿下止慈之情。念今日托付之重。遇物而誨。隨事而敎。則所謂事半而功倍者。正在此時矣。然則敎之有一日之早。則有一日之效。敎之有一歲之早。則有一歲之益。夏啓之令聞。日漸播颺。而周文之無憂。今可翹企矣。伏願殿下。乾乾乎如不及焉。汲汲乎猶恐後也。上以副祖宗之托。下以答黎庶之望焉。何謂擇師傅也。蓋人非生知。則必待師傅而後。可以傳其道。可以受其業。可以成其善也。然則所師者。或非其人。所傅者。或無其德。則了無芝蘭之薰。而莫見其繩木之正矣。可不懼哉。可不愼哉。夫商之高宗。周之成王。可謂中材也。而傅說周公。師之傅之。然後變化氣質。成就德業。迓續休命。永保家邦。由是觀之。師資之力。保傅之功。豈可誣哉。亦可忽哉。今宜博選一國之宏儒碩德。使之前後焉左右焉。敎諭之調護之。以至於飮食起居之節。造次瞬息之頃。莫不導以正焉。莫不養以德焉。則庶可朝益暮習。而亦必日就月將矣。惟殿下。毋或少忽焉。嗚呼。顧今國家。固未可謂之未治。而較古郅隆。亦不可歸之已治。則卽此當治未治之際。而實有不畏入畏之憂矣。噫。俗習宜淳於躬率之下而俗習日以澆。綱紀宜張於手攬之際而綱紀日以紊。周王之惠鮮。罔俾專美而民猶多瘠。夏后之泣辜。於吾親見而人輕犯憲。廉介是奬而苞苴莫遏。用舍必愼而權衡或乖。此豈聖念少忽而然哉。蓋亦弊源已痼之致矣。嗚呼。有君無臣。至今爲甚。而憂治危明。從古尙然。則責難於殿下。是臣今日之職矣。臣向聞天下國家之治。未有不以奮勵而興。篤實而成者。蓋刻意發憤。趨事赴功。謂之奮勵。敦本尙質。著誠去僞。謂之篤實。奮勵則有爲。篤實則有功。二者具。然後而一治可以成矣。歷觀古之聖帝明王。與夫英君覇辟。雖其操術有高下。成敗有大小。而曷嘗有捨此而做治者哉。今我殿下以明聖之姿。承休恤之基。臨政願治。誠固勤矣。而論功責實。效治邈焉。則斯豈非殿下之立志。或欠於奮勵。殿下之做事或遜於篤實之效也耶。噫。臨事姑息。其害甚鉅。而應文備數。爲弊不些。則至如卓越常情。聳動群聽之擧。只在我殿下一反手之間。而俗淳綱張。民饒刑措。卽其次第事耳。然後鞭靴之贈。自絶於下邑。桃李之蹊。頓蕪於公門矣。伏願殿下。深留聖意焉。雖然從古人主。苟無文王不諫亦入之姿。則必藉山甫有闕必補之力。然後一心有固持之效。百爲無叢脞之歎。此乃諫官之所由設也。今我殿下。初無馳騁弋獵之失。又無聲色盤樂之過。則凡我臣民。孰不欽仰而頌祝哉。第念捨此數事。亦豈全無一失。而擧畏仗馬之斥。莫覩鳴鳳之美。斯亦群下以小腹仰度之罪而然。而臣愚死罪。竊以爲我殿下來言之德。或不如卽阼之初而然矣。不然。何其自數三年以來。都未聞一二事爲言者乎。虞舜之大聖。而伯益陳無怠無荒之戒。漢文之小康。而賈誼進痛哭流涕之疏。則豈非君明臣直之效耶。宋臣蘇軾之言曰。人主不但賞其敢諫者。又當刑其不諫者。斯言實是爲臺閣喑啞之戒。而作君辟容受之本矣。伏願殿下加省焉。噫嘻。痛矣。亂臣賊子何代無之。而豈有如近年以來諸逆之窮兇絶悖者。而國家刑政之失。亦豈有如近日之甚者哉。梟腸獍肚。疊生於肺腑之地。蛇糾豕蹢。互出於柱石之家。鄭妻爲獜謙之根柢。而王章未加。偃息近畿。龜柱作量㷜之窩窟。而天討不行。出置善地。噫。以私掩公。卽古人之攸戒。屈法伸恩。非王政之所宜。則妖如鄭妻。凶如龜柱。而尙今貸頭假息於覆載之間者。豈非群下腐心痛骨者耶。且況鄭妻。一女人。尙能作窩主而逞凶謀。則至若龜賊之極兇至憯。而其所潛釀禍機。顯肆陰圖者。亦必萬萬倍蓰於彼。故一自遷陸以後。有識所以隱憂而深慮者。蓋未嘗一日忘于中。而其鴟張之習。覬覦之漸。已不啻顯著矣。思之及此。寧不懍然。嗚呼。治逆而不窮其源。譬猶鋤草而不除其根。是以種下生種而國榮之逆謀。又復淊天。節上萌節而德相之凶圖。次第綻露。脈絡貫通。腸肚相連。而牖下之斃自如。東市之戮不加。此誠討逆以來。失刑之最大最甚者。故蔓蔓難圖而湖醜海孽。敢讎邦家。枝枝橫生而澤白仁京。詬辱天日。苟究厥由。莫非群下不能沬血飮泣。期回天聽。以正王綱。以杜亂源之罪也。噫嘻。痛矣。昨秋今春之逆。尤何忍言哉。集萬古所有之惡。則孰不欲食其肉寢其皮。而只行跪斬之律。亘天地所未聞之變。則孰不思磔其尸粉其骨。未施适雲之例。天網之晦塞。將何以開明。而人情之憤鬱。亦何能快洩耶。仍伏惟我殿下。凡於治逆之際。一任寬大之政。量恢山藪之大包。而念軫龍蛇之善化。則凡在含生之倫。宜思隕首。亦越染汚之徒。猶當革心。而惡種愈往愈肆。逆變無歲無之。前後諸賊。孰非人得以可誅者。而至如昨秋今春之逆。實是開闢以來所未有之劇逆大憝也。是宜盡劉其種。竝殲其屬。以施非常之法。以行非常之討。則凡此應行之天誅。齊聲之輿論。實非殿下之所可低仰者。而今乃略加輕律。遽下傳敎。不過連啓之故紙。亦歸觸諱之大防。使在廷諸臣。懷憤而結舌。滿國群黎。聞言而痛心。何其擧措之失當而政令之反常耶。是以。鄭妻之鷹犬纔殲。龜賊之旁蘖繼肆。往猶驚心。方切爲憂今又逆傔之妻。賊隕之姪。果生無嚴之計。有此踵出之變。則國將不得以爲國。人將不得以爲人矣。嘻。黨與之不鋤而餘醜潛滋。盤究之不竟而毒種無憚。安知無異日。又復有蓄凶謀而潛伺。闖駭機而嘗試。有浮於彼凶輩之所爲者哉。臣言似過。而臣慮則深矣。伏乞殿下。淵然深思翻然改圖。廓揮乾斷。明正典刑。他餘三司之啓。竝下一兪之音。使一部明義錄義理。得以大明於天下後世焉。噫。臣節之無嚴。世變之層生。而瑮福洋衡。又復接踵而起。擧兵之謀。急於戊申。射天之計。浮於乙亥。噫。其憯矣。尙忍說哉。嗚呼。生道殺人。帝王之至仁。辟以止辟。國家之盛德。是以虞帝之聖焉而不貸四凶之誅。漢法之寬焉而每施不道之律者。誠以殄殲之典行而無辜知畏。懲癉之擧嚴而汚俗維新故也。然則福榮之只施知情之律。炯采之倖逭肆市之戮者。尤豈非大違斯義者耶。亦願殿下。亟允諸臣之請。用扶三綱之正焉。臣於治疏將上之際。適聞微雷之響。滿心驚懼。方擬附陳數語。及伏見朝下備忘。則果然一心之兢惕。藹乎十行之誕諭。臣於是。始知仁愛之警。已啓轉移之端矣。如臣愚淺。無容更贅。只伏乞殿下。警而益警。畏而益畏。克講實政而無虛文之歎。亟行懲討而致掃除之美。則轉災爲祥之機。卽今日是耳。豈不盛哉。豈不休哉。省疏具悉。首陳諸條。當留意。尾陳事。已諭諸批。爾其勿辭察職。